Αγαπητοί γονείς,

Σχετικά με τη διαχείριση του κρούσματος της covid-19 στο σχολείο μας, θα θέλαμε να αναφέρουμε τα εξής:

Από την πρώτη στιγμή που επιβεβαιώθηκε το κρούσμα, ενημερωθήκαμε άμεσα από τον εκπαιδευτικό και με τη σειρά μας ξεκινήσαμε όλες τις διαδικασίες που προβλέπονται από τις οδηγίες του ΕΟΔΥ ώστε να εκμηδενιστεί η οποιαδήποτε πιθανότητα κινδύνου διασποράς για όλους τους μαθητές και τους εκπαιδευτικούς του σχολείου.

Με στόχο τα παραπάνω, προβήκαμε σε συνεργασία με τη Δ/νση Π/θμιας Εκπ/σης και σε πρόσθετες διαδικασίες που υπερέβαιναν τις οδηγίες του ΕΟΔΥ ώστε να έχουμε ένα ακόμη πιο ασφαλές αποτέλεσμα.

Έτσι πέρα από την αναστολή λειτουργίας των τμημάτων που δίδασκε ο εκπαιδευτικός, αναστείλαμε τη λειτουργία του σχολείου για μία ημέρα ώστε να ελεγχθούν όλοι οι εκπαιδευτικοί του σχολείου με τεστ τα οποία βγήκαν όλα αρνητικά και προγραμματίστηκε απολύμανση όλου του σχολείου η οποία με τη συνδρομή του Δήμου Χίου έγινε άμεσα.

Επιπλέον μετά το **οριακά θετικό** αποτέλεσμα σε μαθητή της ίδιας τάξης που διαγνώστηκε, αναστείλαμε για λίγες ημέρες την προσέλευση στη δια ζώσης διδασκαλία των μαθητών που έχουν αδέρφια στη συγκεκριμένη τάξη και δεν έχουν κάνει τεστ , καθαρά για προληπτικούς λόγους .

Τέλος με τη συνδρομή του Νοσοκομείου Χίου που ανταποκρίθηκε άμεσα στο αίτημά μας, δρομολογήσαμε τις επόμενες ημέρες τη διενέργεια μοριακού τεστ για όλους τους μαθητές της συγκεκριμένης τάξης και τους εκπαιδευτικούς του σχολείου και πιστεύουμε ότι μέχρι το τέλος της εβδομάδας θα έχουμε τα αποτελέσματα τα οποία δε θα μπορούν να αμφισβητηθούν για την εγκυρότητά τους.

Σήμερα, επίσης, οι εκπαιδευτικοί του σχολείου πραγματοποίησαν και επαναληπτικά τεστ που ήταν όλα αρνητικά.

Με δεδομένες όλες τις παραπάνω ενέργειές μας πιστεύουμε ότι έχει διασφαλιστεί η υγειονομικά ασφαλής φοίτηση όλων των μαθητών του σχολείου και πρέπει να αρθούν όλες οι επιφυλάξεις που είναι δικαιολογημένο, λόγω των συνθηκών της πανδημίας που βιώνουμε, να υπάρχουν.

Σας διαβεβαιώνουμε, δε, ότι πάντα το σχολείο μας επιδιώκει μία ειλικρινή συνεργασία με όλους σας, μαθητές και γονείς, και αυτό πράττουμε και στην παρούσα συγκυρία.

Παρακαλούμε λοιπόν θερμά , αν δεν υπάρχει ιδιαίτερη αίτια που δεν επιτρέπει την προσέλευση των μαθητών στο σχολείο, όπως λόγοι ασθένειας, να μην σημειώνονται απουσίες από τους μαθητές αδικαιολόγητα που έχουν πάντα παιδαγωγικές, μαθησιακές και συναισθηματικές συνέπειες για τα ίδια τα παιδιά κάτι που αποδείχθηκε από την παρατεταμένη αναστολή λειτουργίας των σχολείων τούς προηγούμενους μήνες.

Ευχαριστούμε εκ των προτέρων για την ειλικρινή συνεργασία σας που θεωρούμε απαραίτητη για την επιτυχία του εκπαιδευτικού έργου που επιτελούμε από κοινού.

Ο ΔΙΕΥΘΥΝΤΗΣ ΤΟΥ ΣΧΟΛΕΙΟΥ

ΙΩΑΝΝΗΣ ΤΣΙΡΟΠΙΝΑΣ